Narva Soldino Gümnaasium

Narva Soldino Gümnaasium on gümnaasium Narva põhjaosas Soldina linnaosas aadressil Tallinna maantee 40.
Kool avas uksed 1. septembril 1985 ja sai nimeks Narva 13. Põhikool. 1985. aastal oli koolis 1360 õpilast.
Alates 1989. aasta septembrist oli kooli nimi Narva 13. Keskkool, alates oktoobrist Narva Soldino Kool.
Alates 1999. aastast on kooli nimi Narva Soldino Gümnaasium.
2011. aastast on Narva Soldino Gümnaasium UNESCO koolide võrgustikus.
2011. aastast on Narva Soldino Gümnaasium Tervist Edendav Kool. 
2018. aastast ettevõtlike koolide võrgustiku kool.
Kooli õppekeel on vene keel, keelekümblusklassides ja gümnaasiumiastmes eesti keel.

UNESCO ühendkoolide projekt

UNESCO ühendkoolide projekt sai alguse aastal 1953 selleks, et toetada inimestevahelist paremat läbisaamist ja rahu maailmas. Tänavu on koolide võrgustikus üle 8500 kooli üle terve maailma. UNESCO ühendkooli staatus on kvaliteedimärk, mis näitab, et kool on teatud valdkondades avatum, teadlikum, aktiivsem ja uuendusmeelsem. Prioriteetideks on maailmaharidus, mitmekultuurilisus ja keskkonna jätkusuutlik areng Läänemere regioonis. 
Narva Soldino Gümnaasium liitus võrgustikuga aastal 2011.

UNESCO koolikomitee

Narva Soldino Gümnaasiumis töötab UNESCO komitee, mis planeerib oma tegevust ja teised ainesektsioonid kooskõlastavad oma tegevust lähtudes ühiselt langetatud otsustest ja plaanidest. UNESCO koolikomitees on 7 komisjoni: kestliku arengu komisjon, maailmakodaniku komisjon, ettevõtlikkuse komisjon, noortekomisjon, integratsioonikomisjon, digikomisjon, liikumiskomisjon.

Tegevus

UNESCO komitee juhendamisel toimub mitmekesine tegevus: temaatilised tunnid, üritused, simulatsioonid, foorumid, näitused, kinoklubi, Keskkonnainvesteeringute Keskuse (KIK) õppeprogrammid. 
Üks näidetest on Soldino Arvamusfestival 2018. Üritus toimus paneeldiskussiooni vormis. Paneeldiskussioonides arutati kolme kestliku arengu eesmärgi üle: ebavõrdsuse vähendamine, tervis ja heaolu ning ookeanid ja mereressursid. Arvamusfestival oli avatud kõigile huvilistele, kokku võttis sellest osa üle 200 inimese. Festivali töökeeleks oli vene keel, mis kindlasti aitas kaasata just venekeelseid noori. 
Gümnaasiumis tähistatakse veel UNESCO tähtpäevi, näiteks rahvusvahelist perepäeva, rahvusvahelist loomakaitsepäeva, rahvusvahelist jalgpallipäeva,  rahvusvahelist energiasäästupäeva, rahvusvahelist sallivuspäeva.

Gümnaasiumi valikkursused

Narva Soldino Gümnaasium pakub valikkursusi, näiteks globaliseeruva maailma kursus, UNESCO kursus, maailmahariduse kursus, kultuuripärandite kursus, dokfilmiklubi, simulatsioonide kursus, jätkusuutliku arengu kursus. Tänu kooli pakutavatele valikkursustele on gümnaasiumi õpilased muutunud sotsiaalselt aktiivsemaks ja keskkonnateadlikumaks.

Koolihoone ehitamine

Koolimaja hakati ehitama 26. juulil 1984. Nurgakivi, mis pandi alusmüüri, kannab kuupäeva 26.07.1944 – Narva linna olid nelikümmend aastat tagasi hõivanud Punaarmee väed. Nõukogude Liidu kindral N. G. Ljašenko asetas vundamenti kapsli kirjaga, mis on adresseeritud õpilastele, kes selles koolis õppima hakkavad.
Narva 13. kool avas uksed 1. septembril 1985.

Narva Soldino Gümnaasiumi kultuurisaavutused

Narva 13. koolis kujundas Emma Djadjura Vladimir Võssotski muuseumi, mis kuulutati parimaks Nõukogude Liidus. Võssotski kolleegid ja ema saatsid lauljast ja tema tööst teatris palju materjali. Muuseumist sai koolielu keskpunkt. Seal korraldati kohtumisi, ekskursioone teiste koolide õpilastele, luuleõhtuid, kus esinesid nii õpilased kui ka õpetajad. Kahjuks mõne aja pärast muuseum suleti, sest oli vaja ruume kabinettideks.
Pärast muuseumi sulgemist hakkas koolis tegutsema teater V, mis sai uueks koolielu keskpunktiks. Teatri näitlejad esinesid ka välismaal Poolas ja Taanis.

Projektiõpe Narva Soldino Gümnaasiumis

Rahvusvahelist koostööd edendatakse mitmes Euroopa Liidu projektis:
ERASMUS+ Yes Green 2019–2020
Partnerriigid: Bulgaaria, Itaalia, Slovakkia, Leedu, Tšehhi
ERASMUS+ Blue Schools 2019–2021
Partnerriigid: Itaalia, Prantsusmaa, Portugal, Kreeka, Küpros